
Indstilling til bestyrelsen: Valg af IT-system til Y-Fonden
Søren Lauesen, professor ved IT-Universitetet

Fonden har i dag en sagsbehandling der er baseret på papir. Det er tidskrævende både for sagsbehandleren og for bestyrelsen, og gør bestyrelsesmøderne pressede. Det gør det også svært at bruge oplysninger fra tidligere ansøgninger, fx for at se hvad en ansøger tidligere har søgt om.

Vi har i Fonden undersøgt mulighederne for IT-støtte, herunder et nyt web-site til kommunikation med ansøgere og offentligheden. 

Vi har skrevet en kravspecifikation, afstemt den med revisor, sendt den til tre leverandører, holdt møder med dem og revideret kravene ud fra hvad der er muligt og hensigtsmæssigt i praksis. Dernæst har alle tre leverandører afgivet tilbud baseret på den samme reviderede kravspecifikation. 

I alle tre løsninger kan Fonden selv tilpasse sagsgangen fremover.

Leverandør A
A tilbyder en løsning baseret på Microsofts CRM-system (beregnet til at styre kommunikation med kunder), Microsofts SharePoint (til visning af ansøgninger for bestyrelsen på iPad, mv.), Outlook (e-mail) og Navision (økonomisystem). SharePoint bruges også til opbygning af Fondens web-site. Alt er standardkomponenter der konfigureres og sættes sammen. Der er ikke programmeret noget. Dette valg giver nogle begrænsninger i hvordan man kan vise data om sagerne, specielt overblik.

A giver ikke et fastpris tilbud. Der er et skøn over timeforbruget, og så må man se hen ad vejen hvad der skal udvikles og hvad det vil koste. De krav Fonden har stillet, accepteres ikke som krav. De "egentlige" krav må man finde ud af undervejs. Tilbuddet er på 20 sider plus en prisliste på 4 sider.

Løsningen beskrives som en liste af moduler (områder) der skal indgå i leverancen, fx "kundestyring, segmentering, intern sagshåndtering". Der er også en beskrivelse af de workshops man vil gennemføre med angivelse af tid til de enkelte aktiviteter, men ikke meget om hvad der skal komme ud af det. Det er meget svært for en kunde som Fonden at se hvordan det hænger sammen med Fondens arbejdsprocesser.

Der er ikke noget early-proof-of-concept, som ønsket i kravspecifikationen. Udviklingsprocessen er risikabel, idet nogle svære ting udskydes til sent i forløbet, fx integrationen mellem sagsbehandling og web-site. Man kan se af bemærkningerne at flere områder slet ikke vurderes konkret, fx støtte til bestyrelsen og styring af betalinger. Det er indregnet som et risikotillæg for udviklingsomkostningerne. Det er sandsynligt at udviklingsomkostningerne bliver mindst 30% større en skønnet. 

Leverandør B
B tilbyder en løsning baseret på deres egen udbygning af SharePoint, Outlook (e-mail) og enten Navision eller Economics (økonomisystem). SharePoint bruges også til opbygning af Fondens web-site. Der skal muligvis programmeres en smule specielt til Fonden.

B giver tilsyneladende et fastpris-tilbud, men på tilbuddets slide 59 står der en forudsætning om at tilbuddet forudsætter en analyse for at præcisere omfanget mere præcist. Tilbuddet består af ca. 100 PowerPoint slides samt Fondens kravspecifikation med angivelse af en løsning for de fleste af kravene (45 sider).

Ca. 20 slides er en salgspræsentation med leverandørens løsningsvisioner, kunder, priser man har vundet, mv. Der er 8 slides med eksempler på skærmbilleder i eksisterende applikationer og en slide med en meget primitiv skitse af et særligt overbliksbillede til Fonden. Der er 3 slides med en kortfattet beskrivelse af 3 optioner. Der er 26 slides med udviklingsprocessen, priser, mv. Endelig er der 40 slides med salgspræsentation af leverandørens driftsorganisation, overdragelsesforløbet og priser.

B har omhyggeligt skrevet deres løsningsforslag ud for hvert af Fondens krav, men flere afgørende steder står der at "det kræver mere analyse". Det er fx uklart hvad man egentlig vil levere af integration til økonomisystemet og hvad sagsbehandler og revisor skal gøre i daglig drift. Nogle løsningsforslag viser misforståelser af behovet. Fx står det flere steder at det er nødvendigt med en ansøgerportal hvor ansøger kan uploade slutrapporter, mv. Ellers kan systemet ikke overvåge om det sker, fordi rapporterne så kommer med e-mail. Man overser den mulighed at sagsbehandleren får rapporten med e-mail, læser den og markerer i sagsbilledet at den er modtaget og om den er godkendt. Herved stoppes tidsovervågningen. 

Alt dette er indregnet som et 15% risikotillæg for udviklingsomkostningerne. 

Leverandør C 
C tilbyder en løsning baseret på deres eksisterende sagsbehandlingsystem (en udbygning af Microsofts SharePoint), Outlook (e-mail), Navision (økonomisystem) og WordPress (open-source system til opbygning af Fondens web-site). Der skal muligvis programmeres en smule specielt til Fonden.

C giver et fastpris tilbud. Tilbuddet består af en e-mail på én side med den tilbudte pris for leverancen, driftsprisen for hvert af de første 5 år og en beskrivelse af det proof-of-concept man vil udføre. Løsningsbeskrivelsen er Fondens kravspecifikation med en ret præcis løsningsangivelse for hvert krav. Det mest centrale oversigtsbillede er fx vist i detaljer. Krav og løsningsbeskrivelse er i alt 48 sider. De mest usikre dele afprøves tidligt i projektet og parterne kan udtræde af kontrakten hvis afprøvningen ikke lykkes (proof-of-concept). Der er ikke afsat noget risikotillæg for udviklingsomkostningerne.

Tilbuddet omfatter tilsyneladende bedre support end de andre, idet kunden "holdes i hånden" og systemet løbende forbedres også efter at det er sat i drift. (Dette har vi fået bekræftet ved en telefonsamtale med en af C's store kunder).


Sammenligning af tilbuddene
Nedenfor sammenligner vi de tre løsningers økonomi. Udgangspunktet er et skøn over den mulige økonomiske gevinst: 
1. Bedre støtte til sagsbehandlingen: Hvis systemet støtter optimalt, kan man spare meget arbejdstid for sagsbehandling og revision. Vi har vurderet det til 200.000 pr. år. Det er næppe en besparelse der kan høstes i kroner, men den sparede tid vil gå til kvalitetsforbedringer.
1. Mindre pres på bestyrelsen op til og på bestyrelsesmødet. Skønnet mulig besparelse i tid: 50 timer pr. år pr. bestyrelsesmedlem. Det har vi vurderet til 100.000 pr. år for alle bestyrelsesmedlemmer til sammen. Også her vil den sparede tid formentlig gå til kvalitetsforbedringer.

Gevinster og udgifter for hvert tilbud, beregnet for en 5-årig periode
	
	A
	B
	C

	Gevinst, sagsbehandling
		800.000
		1.000.000
		1.000.000

	Gevinst, bestyrelse
		300.000
		500.000
		500.000

	Systemudvikling og licenser
		-750.000
		-1.028.000
		-724.000

	Drift og support
		-242.000
		-706.000
		-662.000

	Risikotillæg
	30%	-225.000
	15%	-132.000
	0%	0

	Nettoværdi
		-117.000
		-366.000
		114.000



Bemærkninger
Leverandør B og C kan begge give den fulde gevinst. A giver i bedste fald lidt dårligere støtte til sagsbehandling og især til bestyrelsen.

Med de givne skøn giver både A og B "underskud". Fonden kommer til at betale for meget for gevinsten. C giver et beskedent "overskud".

Der er selvfølgelig mange skøn i tallene. Fjerner man fx risikotillægget, står A og C lige som vindere. Vurderer man at A's gevinst ved sagsbehandling er lige så stor som de andres, bliver A og C igen vindere. 

Andre faktorer i sammenligningen
	
	A
	B
	C

	Ekstra omkostning ved senere at skifte leverandør
		0
		200.000
		200.000



Bemærkninger
A har ikke udviklet egne programmer. Dvs. at de fleste softwarefirmaer der leverer Microsoft systemer, vil kunne overtage drift og vedligehold. Både B og C har tilføjet egne programmer. I værste tilfælde betyder det at man må udtrække data fra det gamle system og overføre dem til det nye. Det er dog ikke en stor udgift. Ifølge kravspecifikationen har leverandøren forpligtet sig til at levere sådanne dataudtræk.

Optioner (tilvalg)
Fonden har foreslået at leverandøren tilbyder en ansøgerportal som en separat ydelse (en option). Med sådan en portal skal en ansøger ikke sende supplerende dokumentation med e-mail (fx dokumentation for optagelse på udenlandsk universitet), men logge ind på Fondens web-site og uploade dokumentet. Dette vil spare sagsbehandleren for selv at registrere at dokumentet er modtaget og at arkivere det. A har ikke tilbudt dette som en option. De andre har, men den er temmelig dyr (200.000 henholdsvis 400.000 over 5 år).

På årsbasis vil der være tale om måske 600 sådanne supplerende dokumenter, dvs. 3000 over 5 år. Prisen for at håndtere sådan et dokument med en portal er altså 70 til 140 kr. Det kan ikke betale sig. Med de systemer B og C har tilbudt, vil modtagelsen af et dokument i de fleste tilfælde kunne klares med nogle få museklik, idet systemet selv ud fra et sagsnummer i e-mailen finder sagen frem. Man skal også huske på at sagsbehandler under alle omstændigheder skal åbne dokumentet og læse det.

Desuden er vi ret sikre på at de fleste ansøgere også vil foretrække at sende dokumentation med e-mail som svar på en mail fra Fonden, fremfor at logge på en portal. 

Vi har derfor udelukket denne option ovenfor.

B og C har tilbudt andre optioner, fx støtte til masseudsendelse af mails med individuelle kommentarer. Vi har sagt ja til dem alle i beregningerne ovenfor, fordi de ser ud til at være pengene værd.

Eftervurdering 27-09-2018
Opnåede fonden de forventede resultater? Det gjorde de faktisk. Et af resultaterne var at bestyrelsesmedlemmerne brugte væsentlig mindre tid. Med det nye system var det meget lettere at læse ansøgningerne på bekvemme tidspunkter, skrive noter og forberede sig på bestyrelsesmødet.

Det første bestyrelsesmøde med det nye system var 27-03-2014. Leverandøren havde en teknisk ekspert i møderummet for en sikkerheds skyld, men han behøvede ikke gøre noget. Mødet var en succes. Selvom systemet var lidt langsomt, kunne alle se hinandens vurdering (rød, gul, grøn) kort efter at den var givet. Tidligere brugte bestyrelsen hele dagen på at diskutere ansøgningerne. Nu var de allerede blevet enige om de fleste af dem (dem med fire røde eller fire grønne lys). På en times tid havde de behandlet dem der skulle diskuteres. De brugte resten af mødet til at diskutere strategiske emner, hvad de ikke havde haft tid til før. 

Sekretærens arbejde blev drastisk reduceret. I løbet af et år var fuldtidssekretæren blevet erstattet af en deltids med ca. 200 arbejdstimer om året.

Projektets største problem var at den fulde idriftsættelse var 9 måneder forsinket. Årsagerne var:
1. Leverandøren var for optimistisk med systemintegrationerne. POC (Proof-Of-Concept) havde ikke afsløret problemerne, bl.a. fordi man ikke havde forudset at banken behøvede mange uger til at give elektronisk adgang til udbetalinger.
2. Det var et kompliceret web-system, der også skulle håndtere Office dokumenter. Web-browserne viste sig at opføre sig meget forskelligt her og det var svært at finde ud af hvad der kunne gøres. Bestyrelsesmedlemmerne havde forskellige browsere.
3. Til noget af programmeringen brugte leverandøren en underleverandør uden kendskab til anvendelsesområdet. Det gav mange misforståelser, også fordi kommunikationsvejen blev lang.
4. Vi havde accepteret leverancen og betalt leverandøren, under den forudsætning at de få udestående problemer kunne løses som en del af vedligeholdelsen. Det fjernede leverandørens økonomiske incitament, og tingene begyndte at gå meget langsomt.   


